Παπανδρέου: "Περίοδος εκτάκτου ανάγκης για τη χώρα"
χειρότερη απ' ότι αναμενόταν διαγράφεται η κατάσταση της Ελληνικής οικονομίας
Η έκφραση «βαλόμεθα πανταχόθεν» δίνει απόλυτα το στίγμα του 24ώρου που πέρασε. Οι δημόσιοι υπάλληλοι στους δρόμους για τα μέτρα λιτότητας, το φορολογικό και ασφαλιστικό νομοσχέδιο, απεργία που συνεχίζεται και σήμερα από την ΑΔΕΔΥ και το ΠΑΜΕ. Η Γιούροστατ δημοσιοποιεί την εκτίμησή της για το έλλειμμα του 2009, που φθάνει τελικά το 13,6% αντί του 12,7% που είχε δώσει τον Οκτώβριο η ελληνική κυβέρνηση και με μεγάλες πιθανότητες να ξεπεράσει το 14% όταν προστεθούν κάποιες δαπάνες που δεν έχουν υπολογισθεί. Αναθεώρηση από την Γιούροστατ και του δημόσιου χρέους προς τα πάνω από 113 σε 115% του ΑΕΠ. Αποτέλεσμα εκτόξευση των σπρέντ στις 586 μονάδες, πτώση του χρηματιστηρίου, νέα μείωση του ευρώ ώς προς το δολάριο με επίπτωση σε όλες τις ευρωπαϊκές χρηματαγορές και υποβάθμιση της χρηματοληπτικής ικανότητας της Ελλάδας στην θέση Α3 από την Moodys. « Οι αγορές σπρώχνουν την Ελλάδα στην πιο ακριβή λύση του ΔΝΤ» σχολιάζουν οι οικονομικοί αναλυτές σε όλον τον ευρωπαϊκό τύπο. Ο Πρωθυπουργός Γιώργος Παπανδρέου στο μακράς διαρκείας άτυπο υπουργικό συμβούλιο στην Βουλή, περικυκλωμένη από απεργούς, δηλώνει ότι πρόκειται για «Περίοδο εκτάκτου ανάγκης για την χώρα» και ο Υπουργός Γιώργος Παπακωσταντίνου δηλώνει ότι «η ανακοίνωση της Γιούροστατ δεν αλλάζει τον στόχο για την μείωση του ελλείμματος το 2010, τουλάχιστον κατά 4% του ΑΕΠ, όπως προβλέπει το Πρόγραμμα Σταθερότητας και Ανάπτυξης». Αυτό ακριβώς επισημαίνει και ο αρμόδιος επίτροπος Ολι Ρέν, σε γραπτή του δήλωση από τις Βρυξέλλες, σημειώνοντας ακόμη «τον επείγοντα χαρακτήρα της εντατικοποίησης των προετοιμασιών για τις διαρθρωτικές μεταρρυθμίσεις και τα πρόσθετα μέτρα για τα δύο επόμενα χρόνια». «Η βοήθεια προς την Ελλάδα μέσω του μηχανισμού στήριξης θα είναι άμεση έφ όσον ζητηθεί» προσθέτει ο κ. Ρέν Μέσα σ’ αυτό το κλίμα συνεχίζονται και οι διαπραγματεύσεις στην Αθήνα των κλιμακίων της ΕΕ, ΕΚΤ και του ΔΝΤ που όπως έγινε γνωστό δεν θα διαρκέσουν 15 μέρες αλλά πολύ λιγότερο καθώς δεν υπάρχουν διαφωνίες. Στην ελληνική οικονομία αφιέρωσε και μεγάλο μέρος συνέντευξής του, ο Πρόεδρος του ΔΝΤ Ντομινίκ Στρος Κάν, ο οποίος διευκρίνισε ότι δεν βρίσκεται υπό συζήτηση το ενδεχόμενο επαναδιαπραγμάτευσης του ελληνικού χρέους. Χαρακτήρισε την εμπλοκή της ΕΕ πολύ υποβοηθητική, τονίζοντας όμως ότι το ΔΝΤ διαπραγματεύεται με την ελληνική κυβέρνηση καθώς η ΕΕ δεν είναι μέλος του Ταμείου. Τέλος ο κ. Στρος Κάν συμπλήρωσε ότι «όλοι μαζί, η κυβέρνηση, ο λαός, οι επιχειρήσεις, τα συνδικάτα και το ΔΝΤ θα προσπαθήσουμε να βρούμε τον καλύτερο τρόπο για να επαναφέρουμε την Ελλάδα στο σωστό δρόμο».